Broj: 711-I-192-P-232-19/21-04-12

Zagreb, 8. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1., članka 27. i članka 39. stavka 1. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI) **u predmetu dužnosnika Orsata Miljenića, predstojnika Ureda Predsjednika i savjetnika Predsjednika za vanjsku i europsku politiku u Uredu Predsjednika Republike Hrvatske,** na 110. sjednici Povjerenstva, održanoj 8. siječnja 2021., donosi sljedeću:

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine iz izvješća o imovinskom stanju dužnosnika podnesenog 27. veljače 2019., povodom ispravka podataka i stanja imovine kako proizlazi iz podataka pribavljenih od nadležnih tijela, a koji nesklad se odnosi na propust dužnosnika da Povjerenstvu prijavi primitke od strane Državnog sudbenog vijeća, površinu nekretnine u Zagrebu, na …………………., kao i vlasništvo dionica Atlantic grupe d.d., u dijelu izvješća „Podaci o ostalim prihodima, „ Podaci o pokretninama“ i „Podaci o udjelima, dionicama i vrijednosnim papirima u poslovnim subjektima“, dužnosnik Orsat Miljenić, predstojnik Ureda Predsjednika i savjetnik Predsjednika za vanjsku i europsku politiku u Uredu Predsjednika Republike Hrvatske, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Orsatu Miljeniću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 3.000,00 kn, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 101. sjednici održanoj 9. listopada 2020. pokrenulo postupak za odlučivanje o sukobu interesa protiv dužnosnika Orsata Miljenića, predstojnika Ureda Predsjednika i savjetnika Predsjednika za vanjsku i europsku politiku u Uredu Predsjednika Republike Hrvatske, zbog moguće povrede članaka 8. i 9. ZSSI-a, koja proizlazi iz nerazmjera između prijavljene imovine iz izvješća o imovinskom stanju dužnosnika podnesenog 27. veljače 2019. povodom ispravka podataka u dijelu izvješća koji se odnosi na drugi dohodak dužnosnika, na nekretnine te na udjele, dionice i vrijednosne papire u poslovnim subjektima, i stanja imovine kako proizlazi iz podataka pribavljenih od nadležnih tijela.

U svom očitovanju na Odluku o pokretanju postupka koje je podnio 23. studenog 2020. dužnosnik navodi da stoji kod očitovanja danog na Zaključak Povjerenstva broj 711-I-1128-IK-644-16/19-05-10. Dodaje da je sve neusklađenosti u izvješću o imovinskom stanju ispravio još u srpnju 2019.

Člankom 3. stavkom 1. podstavkom 3. ZSSI-a propisano je kako su zastupnici u Hrvatskom saboru dužnosnici u smislu odredaba ZSSI-a. Isto tako, stavkom 32. istog članka propisano je da su dužnosnici u Uredu predsjednika Republike Hrvatske koje imenuje Predsjednik Republike Hrvatske sukladno odredbama posebnog zakona i drugih pravnih akata, dužnosnici u smislu odredaba ZSSI-a.

Uvidom u Registar dužnosnika, koji ustrojava i vodi Povjerenstvo, utvrđeno je da je Orsat Miljenić od 14. listopada 2016. do 21. veljače 2020. obnašao dužnost zastupnika u Hrvatskom saboru, dok od 21. veljače 2020. obnaša dužnost predstojnika Ureda Predsjednika i savjetnika Predsjednika za vanjsku i europsku politiku u Uredu Predsjednika Republike Hrvatske. Stoga je dužnosnik Orsat Miljenić povodom obnašanja navedenih dužnosti obvezan postupati sukladno odredbama ZSSI-a.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 7. ZSSI-a propisano je kako podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije, te na drugi način stečenim nekretninama od drugih osoba.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. ZSSI-a propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. tog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a te će o tome obavijestiti nadležna tijela.

Dužnosnik Orsat Miljenić je 27. veljače 2019. Povjerenstvu podnio izvješće o imovinskom stanju povodom promjene. Povjerenstvo je izvršilo redovitu provjeru podataka iz izvješća o imovinskom stanju dužnosnika Orsata Miljenića, podnesenog 27. veljače 2019. povodom promjene.

U podnesenom izvješću o imovinskom stanju, u dijelu izvješća „Podatci o ostalim prihodima“ dužnosnik je naveo da ostale prihode ostvaruje od sljedećih isplatitelja: Hrvatskog sabora, Libertas međunarodnog sveučilišta i Ekonomskog fakulteta Rijeka. Uvidom, na temelju ovlaštenja, u Informacijski sustav Porezne uprave Ministarstva financija utvrđeno je da je dužnosnik, uz navedene ostale prihode, od isplatitelja Državno sudbeno vijeće, u 2018. te u 2019. do 27. veljače 2019., odnosno do dana podnošenja izvješća o imovinskom stanju, ostvario drugi dohodak u neto iznosu od 3.000,00 kn mjesečno, koji je u Informacijskom sustavu Porezne uprave označen šifrom 4010, koja se nalazi u skupini šifri kojima se označavaju primitci od kojih se utvrđuje drugi dohodak. Nadalje je utvrđeno da je dužnosnik 21. svibnja 2018. od isplatitelja Središnje klirinško depozitamo društvo d.d. ostvario primitak u iznosu od 355,38 kn, koji je označen šifrom 1001 (primitak od kojeg se utvrđuje dohodak od kapitala po osnovi dividendi i udjela u dobiti na temelju udjela u kapitalu), da je 18. srpnja 2018. od isplatitelja Atlantic grupa d.d. ostvario primitak u iznosu od 53,71 kn, koji je označen šifrom 1001 (primitci od kojih se utvrđuje dohodak od kapitala po osnovi dividendi i udjela u dobiti na temelju udjela u kapitalu), te je sukladno navedenom, i podatcima navedenim u detaljima redovite provjere, utvrđeno da je dužnosnik imatelj dionica trgovačkog društva Atlantic Grupa d.d., što nije navedeno u izvješću o imovinskom stanju.

U dijelu izvješća „Podatci o nekretninama“ dužnosnik je naveo da je s bračnim drugom suvlasnik nekretnine, stana u …….., ………………., površine … m2. Prema podatcima iz Knjige položenih ugovora ………., broj poduloška ……, ZK uložak ….. površina navedene nekretnine iznosi …… čm. Dužnosnik je također naveo da je njegov bračni drug suvlasnik nekretnine, oranice (njive) u Zagrebu, površine ….. m2, upisane u Katastarskoj općini ………., pod brojem ZK uloška ……. Međutim, u Katastarskoj općini ………., pod brojem ZK uloška ……, pod brojem katastarske čestice ………, koja je označena kao put, nije naveden bračni drug dužnosnika. Nadalje, prema izvatku iz zemljišne knjige u Katastarskoj općini ……….., pod brojem ZK uloška ……., pod brojem katastarske čestice …….., upisana je nekretnina, pašnjak na Cmroku, površine 2,7 čhv, 10 m2, a pod brojem katastarske čestice ……… upisana je nekretnina, pašnjak, površine .. m2. U vlastovnici koja se odnosi na navedene nekretnine upisan je, kao suvlasnik sa 1/3 suvlasničkog dijela, bračni drug dužnosnika. Navedena nekretnina nije unesena u izvješće o imovinskom stanju.

Člankom 8. stavkom 7. podstavkom 1. i 7. ZSSI-a propisano je da dijelove imovine, u pogledu koje postoji dužnosnikova obveza podnošenja izvješća o imovinskom stanju, uz ostalo, čine i drugi dohodak, nekretnine te udjeli, dionice i vrijednosni papiri u poslovnim subjektima.

Usporedbom podataka iz podnesenog izvješća o imovinskom stanju dužnosnika povodom promjene od 27. veljače 2019. i podataka prikupljenih od nadležnih tijela u Republici Hrvatskoj utvrđen je nesklad, odnosno nerazmjer između prijavljene imovine iz navedenog izvješća o imovinskom stanju dužnosnika i stanja imovine kako proizlazi iz podataka pribavljenih od nadležnih tijela, u dijelu koji se odnosi na drugi dohodak dužnosnika, nekretnine te na udjele, dionice i vrijednosne papire u poslovnim subjektima kako je navedeno o obrazloženju ove odluke.

Sukladno članku 26. ZSSI-a, Povjerenstvo je Zaključkom broj: 711-I-1128-IK-644-16/19-05-10 od 5. lipnja 2019. pozvalo dužnosnika da u roku od 15 dana od primitka Zaključka dostavi pisano očitovanje s potrebnim dokazima u kojem će pojasniti utvrđeni nesklad između imovine prijavljene Povjerenstvu i stanja imovine kako proizlazi iz podataka prikupljenih od nadležnih tijela.

Na gore navedeni Zaključak dužnosnik je 9. srpnja 2019. dostavio pisano očitovanje, zaprimljeno pod brojem: 711-U-2551-IK-644-16/19-06-10, u kojem je u bitnom naveo sljedeće: dužnosnik navodi da svojom pogreškom nije naveo primanja od strane Državnog sudbenog vijeća u iznosu od 3.000,00 kn mjesečno koje prima temeljem zakona o Državnom sudbenom vijeću u koje je izabran odlukom Hrvatskog sabora. Radi se o primanju temeljem zakona na koji su uredno plaćeni svi porezi i doprinosi. Također navodi da je propustio navesti da je primio dividendu od HT-a (udio je naveden u njegovoj imovinskoj kartici) u iznosu od 355,38 kn, kao i dividendu od Atlantic grupe d.d. u iznosu od 53,71 kn. Što se tiče podataka o nekretninama - stan kojemu je vlasnik nije etažiran tako da je naveo procjenu koliko bi on trebao imati kvadrata nakon etažiranja, što mu se činilo korektnim. Radi se o stanu koji je u vlasništvu njega i supruge i u kojem žive 17 godina. Obzirom na upozorenje iz zaključka, navodi da će izvršiti korekciju u imovinskoj kartici prema podacima iz Knjige položenih ugovora. Što se tiče nekretnina u suvlasništvu supruge, navodi da je izvršio odgovarajuću promjenu. Obzirom da se radi o očitim omaškama, dužnosnik moli da se uvaži činjenicu da je korekciju podataka izvršio odmah po saznanju za zaključak Povjerenstva.

U odnosu na ostvarene primitke isplate dividende od isplatitelja Središnje klirinško depozitarno društvo d.d. i Atlantic grupa d.d., Povjerenstvo navodi da se radi o primicima u iznosu od 355,38 kn i 53,71 kn, što upućuje na to da je riječ o zanemarivim iznosima te nije svrsishodno njihovo uzimanje u obzir prilikom donošenja odluke i sankcije u odnosu na taj dio nesklada izvješća o imovinskom stanju.

U odnosu na podatak o nekretnini oranice (njive) u ………, površine …… m2, upisane u Katastarskoj općini …………, pod brojem ZK uloška ……, suvlasnik koje je u trećini dijela njegova supruga, Povjerenstvo je utvrdilo kako se radilo o očitoj omašci prilikom ispunjavanja izvješća, budući da je dužnosnik kao površinu nekretnine upisao broj ZK uloška iste nekretnine, slijedom čega taj nesklad Povjerenstvo nije uzimalo u obzir prilikom donošenja konačne odluke.

Povjerenstvo utvrđuje kako podnesenim očitovanjem na predmetni Zaključak i odluku o pokretanju postupka dužnosnik nije dostavio odgovarajuće dokaze potrebne za usklađivanje prijavljene imovine s imovinom utvrđenom u postupku provjere s pribavljenim podacima o imovini dužnosnika, odnosno utvrđen je propust dužnosnika u navođenju podataka u izvješću o imovinskom stanju povodom promjene i stanja imovine kako proizlazi iz podataka pribavljenih od nadležnih tijela, u dijelu izvješća koji se odnosi na drugi dohodak dužnosnika, na nekretnine te na udjele, dionice i vrijednosne papire u poslovnim subjektima, i stanja imovine kako proizlazi iz podataka pribavljenih od nadležnih tijela te je slijedom navedenog donesena odluka kako je navedeno u točki I. izreke.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Za povredu odredbi članka 27. ZSSI-a Povjerenstvo propisuje izricanje sankcije obustave isplate dijela neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo okolnost da se radi o više povreda, kao i da je Orsat Miljenić na visokoj dužnosničkoj poziciji. Kao okolnost koja je utjecala na izricanje niže sankcije unutar propisanog raspona, Povjerenstvo je cijenilo okolnost da je dužnosnik odmah nakon zaprimanja zaključka ispravio podatke u izvješću o imovinskom stanju iz srpnja 2019.g.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 3.000,00 kn, koja će trajati tri mjeseca te će se izvršiti u tri jednaka uzastopna mjesečna obroka, svaki u pojedinačnom mjesečnom iznosu od 1.000,00 kn.

 Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Nataša Novaković dipl. iur.

**Uputa o pravnom lijeku:**

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Orsat Miljenić, elektroničkom dostavom
2. Objava na internetskoj stranici Povjerenstva
3. Pismohrana